Bè yóm kwit le ke Jisas ebè Anas yó koni,
wen lewu bè yó kem gel lemolò du huli du,
Simun Pitér ne yóm sotu gel lemolò ke Jisas.
Yóm sotu gel lemolò ke Jisas yó,
deng hónô tngón yóm tau hol geta bè yó kem gel demsù ebè Dwata.
Yó gónón tódô mung ke Jisas elem labat yóm lósól yóm tau hol geta yó.
Okóm ke Pitér kun,
tebel bè lewà yóm bak tikeb.
Lemwót yóm sotu gel lemolò ke Jisas,
bud mulék ebè yóm bak tikeb,
mudél ebè yóm ngà libun mentey bè yó anì hfuseken elemen Pitér.
Tahu se,
husek Pitér.
Ne mon yóm ngà libun mò du,
“Lómón tô uu sotu tau gel lemolò du yóm tau kenfô le yó koni?”
Bnalà Pitér se,
monen,
“Là.
Sundu ou du.”
Bè yóm kifu yó,
tey tnaw.
Yó nmò yó kem tau gel mò nmò bè yó dalang se yó kem tau gel mentey,
ma le using mò snuk ofi,
omin le hembong ofi mò gónó le mnalang.
Gotu le mdà hilolen.
Gbót mdà lem blóng le se ke Pitér na a mnalang.
Bè yóm kdà Jisas bè solu Anas,
gotu snólók Anas béléen yó kem tau gel lemolò du dalang se yóm gel toloken.
Bnalà Jisas se,
monen,
“Bè yóm gel ktoloku,
sal gele tmolok bè gónón wen.
Gele tmolok bè yó kem gónó le gel stifun yó kem tau,
duhen bè yó kem gónó le gel stifun yó kem Ju ne bè yóm Gónô Dwata.
Laen kô dù bnosu.
Moen ke snólókem béléu yóm gel toloku?
Tódô snólókem yó kem tau gel hmungol dou.
Snólókem lu ke tedu yóm gel tulónu kul.
Kaem gotu tngón le.”
Bè yóm kbalà Jisas ke Anas yó koni,
sotu bè yó kem tau gel mentey temfê ke Jisas bè hifihen,
monen,
“Yó kô kbalaem du yóm hol geta bè yó kem gel demsù ebè Dwata?”
Mon Jisas se,
“Ke sidek balau du,
tulónem bè kdéen tau bè ni yóm ksideken.
Okóm ke tahu yóm benkóhu,
boluy se duónem temfê do?”
Timbow deng ksólók Anas ke Jisas,
ominen hemwit du igoen tolo nfét ebè Kyafas,
yóm hol geta bè yó kem gel demsù ebè Dwata.
Okóm ke Pitér tolo lelen mnalang.
Wen bè yó kem dumu tau mdà bè yó smólók du,
monen,
“Lómón tô uu yóm sotu bè yó kem gel lemolò du yóm tau kenfô le yóó?”
Mon Pitér se,
“Là.
Sundu ou du.”
Okóm mudél yóm sotu tau gel dók yóm hol geta bè yó kem gel demsù ebè Dwata.
Du se sotu dumun setwoli Malkus,
yóm tau le senfak Pitér klinguhen.
Monen mò ke Pitér,
monen,
“Lómón tô tonu uu slomong du tum tau tuu ditu bè yóm ngà hungul koyu.”
Okóm bud hnalà Pitér,
ne tódô sen-gengen se kmóót onuk.